Стеван КОРДИЋ

**НИНОВО НОВО ОДЕЛО**

или

основна школа романа

Да ли се неко још сећа игре која се звала – *суца, кривца и џандара*; тако смо ту игру звали али требало би писати макар суДца да би, они који не знају о чему је ту реч, да би ти ту ишта могли разабрати, јер по Вуку, и по од њега горим следбеницима, то се тако пише – судац-суца, гладац-глаца, јадац-јаца, па ко се у том глацу досети јацу, тај ће строго судити суцу што остао са пола језика

(И назив ове игре је прилагођен звуку, па су имена учесника поређана градацијски, не по природном реду појављивања у игри и сбиљи, јер би требало – кривца, џандара и суца, али то не звучи убојито те је и најбољи доказ како и колико у све што казујемо се умеша звук, не само у стих)

Зашто овде помињем читаву ову причу, чему ови невесели реци у овој тужној приповеци

Бити ће зато што какав нам правопис, баш много и не криветамо, јер ми смо уречени, над нама је налог *пишикаоштоговориш*, те његов злосречни прикив – *читајкаоштојенаписано*, одакле излаза нема, као у некој врсти језичкога пакла – *оставите сваку наду*

А основна школа из наслова, зар је нисмо окончали

Бити ће како јесмо али прокишњава (видели смо у прошлом броју овог романа-о-романима-Ниновим, прокишњава и Кишова, и много која, на сву срећу, не и свака)

Судца, кривца и џандара, та игра које се неуспешно присећам, па овде их је више, тих што се у збиру зову *суци*, те кривац је писац а џандар, та незахвална улога припада ономе који ово пише

Лако је писцу-кривцу, јер њему се сви греси опраштају јер и јесу греси младости-лудости (ово би требало да буде више праштање и опраштање, мање суданија, све по преинаци старога налога – отвори врата награђеноме, затвори их онима што га наградише)

а моја злосрећна *улога*, џандара, није много боља, јер она у неким другим играма имала и глагол – *џандарати*, па ево ме, џандарам, од давно, џандрљивом заједалу, од давно ми нигде ништа не ваља, од давно све и свуда, свакад и свакако џандарам

Критичар у оставци, тако себе понекада зовем, па очекивано за такво незанимање, све је мање књига које могу да читам, иако, обрни-окрени, оно што зовем својим невеселим животом састоји се понајвише од читања веселих књига и дописивања киселих тумачења

Читати се може, а чини се и писати, само уз превиде, а ко се заветује увидима и провидима, тај ће брзо утучено заћутати

Критичарем у оставци зовем себе само зато што од давно не критичарам, те само још понекада, ево, да не бих пукао од јада, препустим се изливу једа

Оценио сам као лоше три предходна славодобитна Нинова романа, но ево се кајем, јер спрам овога што смо сада добили (Владимир Табашевић: *Заблуда светог Себастијана*), предходна три дођу као цветна ливада, тек са ситни греси, но можда ће и овај, можда већ догодине, никад се не зна, или никад не реци никад, можда ће и овај спрам онога какав може доћи, можда ће и овај бити врлина чиста, јер чини се како нема краја посртању те награде и њених нагрдитеља-огадитеља који себе зову жиријем а овде ће се звати суцима или жирантима, јер звучи убитачније

Међу братијом критичарима постоје и они који пишу, или говоре на трибинама, којино пишу и о књигама које нису ни прочитали већ најчешће само прелистали

Не спадам у те или такве но ево ме, признајем, ево ме како пишем о књизи овенчаној Ниновом наградом, о књижици пре, са свега 190 не нарочито густих страница (просечних стотинак, но то заиста није битно, па ками срече да их је још мање), од којих сам, признајем, некако прегрмео седамдсетак и свако даље лаћање те књижице бива неуспело јер сам пребрзо утрошио све залихе мазохизма, па сад се, и не прочитав до краја књигу срећнога добитника, сад се лаћам садизма

Елем-меле, ко воли да се мучи, нека се лати тога чтива

Да се одмах разумемо, у читавој овој збрци око још једне Нинове награде, све горе и горе, као да се упорно додељује за најгори а не за најбољи роман, у читавој тој и *писавој* збрци најмање је крив млади човек који ову књижицу изписује и подписује, већ криви су они који не умеју да читају, часни суци, даклем, који и јесу главни јунаци овога списа, те скоро да није важно шта је један сасвим млад писатељ у својој почетничкој књижици натрабуњао, већ много више шта су у тој књижици, са друге њене стране, шта су суци прочитали, шта су *начитали* а не шта су прочитали, јер требало би да глаголак *прочитати* буде близак глаголу *прозрети*, а ови ни назрели нису, камо ли прозрели

Или можда, читали дословно следећ налог већ помињанога Вука Стефановића који слепио писање и читање (*пиши као што говориш*, *читајкаоштојенаписано*), те тако, и не знајућ шта ради, ослепио целу нашу словесност, у мртви чвор је везао, јер читати треба не као што је написано, и дословно и одсловно, не као што је написано јер се у написаном често продаје рог за свећу, већ читати треба наопачке (израз је Сиоранов), никако површно читати већ дубински прочитавати чемуно кривило *читајкаоштојенаписано* никако не иде на руку, а бити ће, ни на ногу

Који ово пише покушати ће више да буде судац суцима, а не сасвим младом писатељу и његовој више него зеленој књизи

Биће ово суданија чтиву а не писму, па мање је писац а више *читац* пред судом, свих пет, чици су пред судом (чици, јер од играјућега *читац*, по Вуку, и овцама, множина би морала да буде *чици*, па се онда професор Клајн чуди како игра речи, наводно, није ни могућна у језику срПском, нимало се не чудећ и не питајућ како би и била могућна ономе коме су везане и ноге – *пишикаоштоговориш*, али и руке – *читајкаоштојенаписано*, јер за игру је, уважени професоре, потребна отвореност у свим правцима, потребне су речи на слободи а наше су посрпјене и погрбјене, и спућене и спутјене)

елем-меле, чици су пред судом, иако, кажу, двојица или двоје, од сви суци, гурали друге неке књиге, гурали тамо где писало *вуци*

То што они не знају шта је роман, поготову шта је најбољи роман, то би могао бити њин проблем и јесте њин, али постоје у овој невеселој игри и учестници трећи и најважнији, постоје и сасвим недужне жртве на које сам већ упозоравао, јоште постоји велик број читатеља (доказују то тиражи Нинових славодобитника, тиражи који никако нису занемарљиви, јер чим се прогласи победник, неколико хиљада, неколико десетина хиљада талаца-читалаца пожури да се укључи у славље јер сви воле победнике којоној се волби може ићи у дубину, до логике свег живог које дељиво на победнике и беднике)

јоште постоји велики број читатеља које треба неговати а не разтеривати и застрашивати-запрашивати

У њихово име и за њихово здравље, обтужујем овде жиранте-преваранте, јер они ту и не читају у себи и за себе, већ наглас, за све нас

Питам се само, колико ли ће добронамерних читалаца, колико ће њих за сва времена одустати од читања савремених писаца, бојати се – и од класике; колико ће њих остати више него сбуњено, те колико ће њих поверовати како губе корак са (м)одерном књижевношћу јер у овој и оваквим књигама не разумеју баш ништа (а више од свега, зашто ли су награђене), често и не помислив да ту и нема шта да се разуме, те да је ту вредна напора крајњега неразумевања само награда која је овој књизи додељена, јер њеног грешног писаоца је лако разумети, лако њега иако његову књигу никако, али како разумети троглаву аждају састављену, вероватно, од не тако младих људи (нисам им гледао у зубе, иако, чини се, све по песми Змајевој, ти не могу остарити, а бојати се, овога пута по пословици – *остари а памет не стече*, ове пословице глаголску радњу другу)

Можда би било смислено преизпитати начин доделе ове награде и приступити њеном спасавању, најважнијих учесника те невеселе игре ради, талаца-читалаца, даклем, који у великом роју похрле да сретну се са новим и најбољим, када, из добро знаних разлога већ, не могу са свим и свачим

КУВАНА МОТКА

Превише млад да би се уобште латио прозе (тридесетак година), а тек Нинове награде, наш добитник (тако ћу га овде даље звати, никако ироније ради већ више поштеде ради, јер који ово пише осећа нелагоду што *на нож* дочекује књигу једнога младог писаоца којега треба, ипак, неговати а не грубо сасецати (сасвим разумем оне критичаре који о мртвим књигама говоре *aut bene aut nihil*, али никако не разумем оне којима је све *bene*)

младога писатеља који се може утешити пословицама и чиме све не, конкретно оном како *први се кучићи у воду бацају* (иаконо, кажу, ово је већ његов трећи роман, тако да се овде све склопило за игру речи на наш начин – *трећа срећа*), као и чињеницом да понегда ране књиге и многих великих писаца нису ништа обећавале, мада, многих, борами, и јесу, те сетимо се Ива Андрића који у приповедаштво ушао причом *Пут Алије Ђерзелеза*, једном од својих најбољих, као писац који одмах нашао себе и који се неће битно мењати до краја приповедних дана својих

Наш Добитник, како види се из белешке о аутору књизи приложеној, бавио се поезијом из које није ни изашао и коју, на неки начин пресадио у своју приповед, видећемо већ како све неспретно и несретно

О добитничкој књизи, читаној наопачке, даклем

Још се Хорације вајкао – *све живо ти постаде писац*, но тај се погубни процес, као и много шта друго и важније, уосталом, у наше време још и убрзава, тако да на крају ове отужне игре, сви ће писати, нико читати, и дословно и у сваком другом смислу, па имаћемо, сетимо се Великића – *хорове романа*, и корове

И у сликарству, након што почетком прошлог века из њега изгнано, макар на неко време, свако представљаштво већ оно, сликарање, често свођено на пуку игру боја и облика (некада и без икаквих облика), и у сликарству смо имали навалу незналица који поверовали да сликарем може постати дословце свако мазало које никада није умело достићи сличност и обличност, које би хтело да лати се њему привидно лаке антиуметности а да пре тога није ни доживело ни одживело уметност

Нешто такво се, само раније, концем деветнаестог века још, нешто слично се десило и у поезији која често жртвовала смисао сводив се на звук и звек, што такође завело и повукло за собом множтво оних који у свему томе нису разумели ништа и који (стих је слободан, речи на слободи), који поверовали како певати исто је што и зевати, те да било шта и било како казано јесте песма, што и јесте бивало али само у оних које песма сама изабрала, па сетимо се Овидија који, стихом, дакако, казује – *и што год хтедох рећи, беше стих*; у песника је све стих, у непесника није ништа осим понегде случајно набоденога

Родоначелник те поезије која може да буде а не мора да значи (у позадини, сличан народски израз – *мож` да будне али не мора да значи*, те и Валери и његове речи – *моје песме ништа не значе, оне јесу*), родоначелник је Рембо, али затегнут и логичан у својој нелогичности као да то и није поезија него геометрија, па отворимо ли било коју страницу *Илуминација*, уверавамо се, чак и у преводу, како то може само тако и никако другачије, иако за незнајше, ту је све привиднио случајно и неразумљиво, те ево (требаће нам касније за поређење са нашим писаоцем), ево половице песме *Тајанство*

*На стрмини обронка анђели обрћу своје вунене хаљине по травњацима од челика и смарагда*

*Пламене ливаде поскакују све до врха главице. На левој ивици црница је утабана свим убиствима и свим биткама, а хука сломова испреда своју кривуљу. Иза десне ивице пружа се линија истока и напретка*

Помињати Андрића и наводити Рембоа, зар се све то пристоји у нечему што би, обрни-окрени, требало да буде тек приказ једне нове књижице, и то књижице без приповедне жице, разапете изнад понора писања и чтенија

У тому и јесте ствар, што ово није никакав приказ већ нека врста основне школе у коју треба приповратити много кога па и наше тужне-дужне жиранте (и њиховог веселог и скоро сасвим недужног писаоца), а који ово и овако пише тек је учитељ-мучитељ, што у известном периоду своје жизњи и јесте био, а сада, ево, судац суцима којима овде као да фали тек једно слово, но и много која даска-даска-дашчица у знањима из поетике, те још битније – из етике

Основна школа јер за нас, чини се, јоште нису друге и више

Основна школа и часак-два анатомије, а и физиологије борами, јер се у награђеном Нинову роману на места више говори о томе како се пиша, а овде би да говори се о тому како се пише (народски израз *пишопис*), о тому као о физиолошкој потреби (*дај тузи речи*), о потреби да се изјада, те нешто обширније, о потреби да се из јада свога изађе, и да се преда кила (*бриго моја, пређи на другога*), па јад се задаје (сетимо се усмене песме како *двоје су се заволели младих*, те како – *једно другом јаде задавали*), јад се изразжава и разрешава, али само под условом да је јад заједнички, да није лични или безлични јад из којега и нема излазка

Присетимо се (та ово је час, часак у основној школи, ово је обнављање градива), присетимо се младога Томаса Мана и његова писања о писанији, где се каже – *што је изречено, с тиме је свршено*, што ће рећи како је израз излаз из јада, но када смо већ код Мана, Томаса, сетимо се и чињенице да је он у годиници својој двадесет и осмој објавио новелу *Тонио Крегер* која ни до данас није остарила, нити кани то

Позивам ли то за сведока Киша, те не покушавам ли га то надкишити јер призивам анатомије час-два

Ни говора, јер нисам од кишолога, као што и овај стилист-мастилист, видели смо то у *прошлом броју* ове романтичне комендије у наставцима, као што ни он није од *снеголога*, а све ово није игра речи, ово је сбиља речи

Одвећ олако заборављамо на свога писаоца, са све његови суци, јер нам, очито, угодније говорити о било чему другом или само околном, а не о нациљаноме (у припреми, приповедна књига – запричи – што наслов је толико добар да му скоро и не требају слова)

Када се латио приповеди, било добро за нашег младог писаоца, било добро да заборави песника у себи (видећемо већ зашто, никако због тога што би приповед и певанија били одељени светови, јер они то нису, мада понекада их је боље пораздвојити), но наш награђени приповедач повео и песника и приспео у нигде најнигдније јер се у његовој писанији песничко и приповедно сабирају као жабе и бабе у аритметици

Било би у овоме светлу занимљиво погледати песничке књиге нашег добитника, књиге које предходе овом његовом назовироману, али трагати за њима јесте залудан или јалов посао будући да нових песничких књига најчешће нема нигде, јер ни закон о обавезном примерку од давно не важи, тако да ни наше највеће библиотеке које би морале чувати све, чувају тек понешто, и премало

Било би то занимљиво јер и кроз овај роман провирује, не провирује него се изтура и натура управо такав песник, од оних чије песме ништа не значе, већ оне јесу, али шта, а оне јесу којештарије, то најчешће или тек понекада случајни спрег речи које достигну зачудност

Много је, и превише тих песника чије песме ништа не значе, па они никако да схвате разлику између превазилажења значења, што имамо и у Рембоа и у многих правих песника, између превазилажења значења и његова недосезања што имамо у надрипесника

Јесам ли случајно навео Рембоа овде

Верујем како нисам, па ставе ли се спрам Рембоа многа места нешега писатеља, видеће се и слика и разлика

*Стопирали смо, мајка и ја. И знали смо да се тако крећу тела, њишу, попут крава чији стомаци као клатна куцају млечне бомбе, на пропланку на ком се већ данас види сутра, криво исто канџа у диму. Пијано*

(Узгред буди речено, писаочеву причу неспретно и несретно прекидају песнички изпади или упади, што никако није једина невоља при њеном праћењу, јер овај писалац на циглих својих стотинак страница врло често заборави шта је већ рекао и лако преврне плочу, тако да на почетку романчића јунак и његова мати *стопирају* и то након што им отац оседла *голфа*, мал не као коња, на другом месту је мати та која вози, па ко ту разабере шта и ишта, и сам заслужује награду, поготову онај који ову књижицу дочита до краја)

Већ сам казао да граница између прозе и поезије не мора да постоји но и да се ова два вида казивања понекад не дају мешати

Да појасним шта овим заправо мислим

Поетично и прозаично које овај писалац сабира јесу са самих граница, па ово што овуда некада зовем поезијом или бар поетичним, то бива тек неуспели покушај, најсличније лоше појмљеном Рембоу или бунцањима његових каснијих следбеника, надреалиста, док оно што у овој књижици слови као проза, на супртоном је полу, у грубо стварностном које не бежи ни од жаргона, па то бивају светови или светлаци који се комично одбијају

Само мало даље од наведенога места које је на почетку романа, налазимо и овакво нешто – *Често се мајке као мајке, звале се оне Лидија или некако другачије, сећају својих жртви као да одлазе у пећине да буде медведа куваном мотком*

(Ту је и пословица у којој има више и звука и значења него у многим Ниновим романима – *не чачкај мечку у*..., ничим па ни куваном мотком, за коју први пут чујем, иако ту је друга једна мотка и свима добро знано каква)

Допуштам могућност да се такво што може и сабрати, али за сабир тај потребно је владати језиком, и много чиме још, а тога у делцету нашега писатеља нема, јер младалачка невештина провирује из сваког његова редка (није сигуран ни са падежи, ни са слагање времена, те како само може бити сигуран у слагању прозе и поезије), јер његове реченице не слушају причу, његове речи не слушају реченицу, јер све ту вуче на своју страну, нигде, равно у Нинову награду

Добитник, са сва тројица своји жиранти, не зна три ствари: шта је реч, шта реченица и шта прича, и то није тежко доказати иако, који ово пише, засад, није одмакао даље од седамдесете стране, а и не намерава, по први пут

Писатељ може да буде аљкав јер чак и та невесела особина, под условом да има шта да каже, може да се занемари или чак и има неку своју лаку привлачност, али и аљкавост има своје границе које, када се пређу, прераста у нешто много горе, каљавост, рецимо, кал из којега се није лако изчупати ниједном играчу у тој игри звајемој – *суца, кривца и џандара*

Ипак, аљкавост је преслаба реч за ово што добили смо и што имамо пред собом као нову Нинову награду, па аљкавост или нехат имамо тамо где и знање, али овде имамо дословно основачко незнање и шта је реч, и шта је реченица, и шта је приповед, да не кажем роман

Било би занимљиво ову књижицу (књижицу јер то што у њој имамо, тежко да заслужује звање романа), било би занимљиво читати је као ђачки писмени задатак, са све црвеном оловком, јер тежко да би се од црвених наноса игде ишта видело изпод, но мислим да сам такво нешто казао за роман неког од раније овде и овако оцењиваних славодобитника, а понављати се, чак и у ономе што критичком суданијом зову, није баш најпожељније

У начелу је могуће да се писатељ гађа са падежи а да говори нешто умно, те исто то само парадоксом, бити невешт у падежима али бити вешт у узлетима, али је на другој страни ужасавајуће лоше-стајати-са-падежима и говорити глупости

Јесте, у нашем је језику ред речи слободан, што је једна од врлина овога језика, но то никако не мора да значи да се може гворити било како, па ако против смисла и логике греши ђак у основној школи, то се лако прашта, а ако то чини Нинов славодобитник, то се не прашта никако

Саслушајмо, са почетка романа, ову реченицу: *Имам италијанку, фризуру од љуспе кестена, која ми пада преко очију, за шта људи говоре да је водопад у шали*

Овде ред речи не може бити слободан, па требало – *људи у шали говоре*, а овако добили смо *водопад у шали*, те може бити да неко и не примећује разлику, али тај неко никако није смео постати Нинов жирант

(Сме ли читалац, сме ли Нинов жири да буде аљкав, јер све што смо рекли за добитника, много више важи за онога који му добит доделише: они не знају шта је реч, шта реченица, шта прича, а доказа је довољно и на ових седамдесетак прочитаних страница на којима су више него редке одрживе реченице)

ШАКА ТЕРАПИЈЕ

Није лако бити писац ономе ко лоше стоји са речима, иако у тој невољи писаоцу у помоћ притрчавају уредник и лектор којима је дужност да реч учине прихватљивом, јер писатељ је ту да донесе своје благовести, а уредник и цела та слаламерија да те благовести учине и језички упристојеним, јер бити ће како писатељ треба само да прориче а уредничка скаламерија да дориче и уобриче, да спусти на земју или на хартију

Навести ћу само неколико примера, а безброј их је

Не зна шта је реч ни писац, ни уредник-лектор, ни жиранти, не знају шта је реч сви они којима је прихватљиво и схватљиво писати (*није шала, није шукурлија*) – пропустио *шансу и прилику*, или причати – *интересантно и занимљиво*, а све то налазимо у овојзи књижици, и безброј таквога, и мало или нимало другачијега и бољега

(*Учити, учити и само учити* – казао таваришћ Лењин)

Таквих је места безброј односно, једва да и има других и другачијих

*Карло се родио лети када змије шуште и проричу судбине*, а ово се место понавља као нека врста рефрена чак и касније (мора бити да је овом мудростју-лудостју писац силно задовољан, а то што је понавља дословно, значи да није штампарска грешка), у оних потоњих 120 страница за које се лакомислено обрекох како их нећу ни читати, но узгред буди речено, змије шИште а лишће шУшти, мада могуће то чути једновремено, змијско шиштање и шуштање лишћа, особито оному који чује лоше, а још горе говори

Драги Нинови жиранти, не може се, свим песничким слободама упркос, не може се *родити лети* већ у лето, а лети се може радити, умарати и одмарати, и све је то ствар осећања језика без чега нема ни речи, ни реченице, ни приче, па и ово би могло да *прође* да је свестно у том смеру наврнуто-заврнуто, али је оно само злосречно потегнуто и ништа друго

И би вече и би јутро, пример други, но за њ, један мали увод, па главни јунак или један од главних (нисам ту много ни схватио ни схватао већ само случајно захватао, те уместо реченица овуда потрзаних, скоро да могла и било која друга)

Главати јунак носи из детињства некакве трауме, плитке и јефтине, сасвим невредне труда писанијског, па ево једне од њих

*ноћима сања како пада низ степенице као просута вода*

*Касније је Карло видео да певац који га је кљуцнуо право у чело – као да буши за кукурузом – то своје кљуцање плаћа главом управо на том пању*

Јесте, да, нисам чуо да су се урамљивале песничке слике, но ова је – *као да буши за кукурузом* – ова је за рам, вербо-визуелно, па видим је изнад стола главног уредника Нина; слика, боли глава од тога бушења, но, можда, значајније је и од тога да млађахни добитник не влада својом темом чак ни на својих скромних стотинак страница, па прво је казано како *певац који га је кљуцнуо право у чело*, како тај певац *то своје кљуцање плаћа главом*, а касније, када требало несрећнога певца извести пред суд, он суцу или суцима, не сећам се, он показује неког другог певца који, недужан, плаћа главом, те није баш за понос у тој мери не владати својом темицом-метицом

Ноћ иста а пример трећи, те ту је и васпитачица која га туче у возу јер је на правди Бога обтужен да је својој другарици бацио шешир кроз прозор, али најбоље да наведемо то заиста весело месташце:

*Уместо да ме је потпуно тукла, она ме је тукла тек по бутинама, и чудно сам је волео због тога што ме не разара у потпуности већ само ситним разарањима опомиње на то да је у стању да ме разори до краја*

Ваистину, треба бити мазохиста па све ово читати, и све ово писати и преписивати, толковати нешто што је смислено само крижати (строги наставник у основној школи и његова врло црвена оловка), те бојати се да самим тим што се овим јадом од жирантског писма бавимо, да нисмо бољи ништа, Ти и Ја, читаоче, те да само *нашла врећа закрпу*, ко се овим бави и не заслужује боље, ма колико бранили се како се овим и не бавимо већ да само Ниновом наградом о јаду се своме забавили

Како се може тући дете, то дознајемо, то је благовест или роман у роману без романа, па оно се може *потпуно тући*, а може и непотпуно, може се тући *тек по бутинама*, а како се дете разара, дознајемо и то у истом маху, те оно може да се *разара у потпуности*, а може и ситним разарањима да се опомиње како може бити разорено до краја

Неспретно, дрвенасто, приглупо-преглупо-поглупо, са пет-шест пута у истој реченици употребљеном речју разор-разар, што је најмање важно, јер ништа ту није на месту, ни мисао које нема, ни смисао који није достигнут, ни достигнут, камо ли престигнут

Часни суци, разарају се куле и градови, а за дете које добија батине по бутинама, та реч је неприкладна, а без речи нема реченице, нити без реченице приче, па све да та прича хоће бити нова благовест или јевангелије, а ваше *потпуно тући*, то је толико очајно лоше да је замало па добро

Камо среће да је и ваш писатељ свога читаоца, боље читатељку, да га тукао тек по бутинама, али он га *потпуно туче* оваковим којештаријама

Или, нешто другачије, и критичар би ту могао бити у улози васпитачице, па он би могао *потпуно тући* овај жирантски назовироман, али уместо тога, доброћудни критик се одлучио да га туче тек по реченицама-буткицама, па не зна само да ли ће га грешни писатељ *и чудно волети због тога што га не разара у потпуности већ само ситним разарањима опомиње на то да је у стању да га разори до краја*

Овом непотпуном разарању овај се писатељ враћа опет и поново, па јесте, у животу ово може бити опсесивна тема, у роману, борами, не може; у роману једва да то може бити икаква тема, па колико и како могава то, најбоље показује теме ове поновна обрада у роману наших жираната која је неспретна, трапава, неписмена, неподигнута до мете у коју било смислено нишанити са све ћорци

Ево још једнога места на коме се ова тема вртка (а свако треба да обрађује свој врт, вртњом по истом до истине вртње)

*Васпитачица је једног уторка, кад смо путовали дуго, дуго ка мору, тукла по мојим бутинама, и видео сам како мисли да ме не туче заиста, јер туче некако умерено и само по бутинама, као да је неко дете између мене и батина, пресавијено по мени. А воз је тај пролазио кроз тунел. А шешир нисам избацио ја, ветар га је усисао. И једна мала показала је да сам ја избацио шешир. Уперила је прст који ми је заличио на рог, прст њен којим ће касније у животу дирати точкић. А ветар га је усисао. Тај шешир проклети. А она је последњу баш моју руку видела како се хвата за њен шешир. И све те речи, што личе једна на другу, служиле су ми да комотно гледам заблуде, и у њима видим као у кашици свој наопаки лик, још један наглавачке окренут живот. А у кашици, месо петла*

И тако без краја и конца, на свих стотинак страница, или целих а редких 190 (*све те речи, што личе једна на другу*), само што на овом месту се сједињују две ране казивачеве, батине које добио од васпитачице те рана од петла

*А ветар га је усисао.* *Тај шешир проклети*

И све тако, помало као романчић тока свести

И романчић тока несвестице и несвестчине шта у роману чинити не ваља, шта приповед проклета може и сме

(Јесте, да, у основној смо школи и никада је нећемо напустити, па у начелу приповедном темом може бити и рат са петлом, и батине које се добију од вапитачице, али треба умети то подићи до приче, а наш уметник то не уме)

Лудило јесте, али оне врсти, како би рекли братја Крвати, хињено лудило, но битно лудило у којем нема методе, а под методом овде мање призивам Хамлета и више оно што бисмо могли звати литерарношћу (заменићу ову реч, *кад будем млађи*, заменићу све овакве речи), а да бих ма и у најмањој мери показао на шта овим мислим, позваћу се на класику, на Гогоља и *Записе сумасшедшег*, када већ слабо могу да позовем се на самога Хамлета који је драма, те у којем нема приповеди да би поредба била лака и успешна

Нешто друго је овде битно због чега се и призива Гогољ, те због чега још који часак остати ће се код њега

Гогољеви јунаци су нишчи и убоги, те мислим да је управо он пребацио приповедаштво ка тој теми (*Сви смо ми изашли из Гогољева* Шињела), па као што у овде призиваном Рембоу имали смо у маломе свеколику повест песништва, од строге форме и везаног стиха до прозе и речи као блудила-лудила, тако смо и У Гогољу имали свеколику повест приповедаштва јер и он почео својим Ахилејем, јуначином Буљбом а завршио кукавнима и нишчима Акакијем Акакијевичем и Сумасшедшим, мада мислим да смо о тому говорили прошлога часа

Друго је нешто овде, а гледе Гогоља, друго је нешто важно, то што с обзиром да је Гогољева повест причана у првом лицу, један доследан приповедни поступак, за наивне бар, тражио би да он и речевно буде нишчи и убоги, да његове реченице буду типа – *Уместо да ме је потпуно тукла, она ме је тукла тек по бутинама*, и тако то, али ништа од тога јер о неписменоме се не мора говорити неписмено (говор о смешном не може, чак и не сме бити смешан, о глупоме се не сме говорити глупо), јер је прво лице само маска, јер се и у прво лице завукао цео писац, јер је прво лице само поступак-као-главни-јунак-дела-цела

Да се подсетимо где смо, те да ово је насловом обећана основна школа романа, као и то да се овде проповедају-приповедају ствари које би морао знати сваки писатељ пре него што се лати перцета

Погледајмо како ова ствар изгледа у највећих играча на књижевној сцени па не само да у Шекспира сви јунаци говоре у стиховима него скоро сви без разлике су изузетно речити па је Шекспирово позориште и права школа говорништва у којојзи се не зна ко је речитији, краљеви или будале, јер будале неће говорити будалаштине а краљеви краљевштине

Слично је, такође, и у нашега Његоша чији су сви јунаци јакоже речити, сви из исте школе говорништва, и Владика Данило, и Игуман Стефан и поп Мићо

Да погледамо (основношколски час се нужно одужује), да погледамо како те ствари стоје у Гогољевих следбеника, како то изгледа на врхунцима рускога приповедаштва, у Толстоја и Достојевског

Толстој је покушао нешто у овде очекиваном правцу, да разликује своје јунаке и у погледу онога што они могу казати, а Достојевски чак ни то, па не знам ко, можда баш Толстој, казао како у њега, Достојевског, и последња хуља зна изговорити најдубље мудрости, што је тачно, а управо Толстој казао како му сви говоре једнако, што је јакоже истинито, јер је у свима Достојевски, а што речено и за Шекспира, да је он и у Јагу и у Имогени, и то не само језички већ и подубље

Да покушамо, нисмо сви у основној школи, да покушамо скратити овај час, те да се запитамо да ли и у којега од пажње вредних писалаца, да ли и у којега идиоти говоре идиотарије, те да ли бедни људи у Достојевског који су са дна живота, те да ли они (сетимо се, то је роман у писмима) да би се направио уступак такозваном реализму као методи, да ли су они и муцави и неписмени или њина писма теку глатко и јасно, а недвосмислено, теку

(Тако је једино у животу, не и у књижевности, па сачувана су, примера ради, и објавјена многобројна писма Вука Караџића и његове жене, а писма која ова жена писала, чак и кад су дуга више страница, скоро без икаквих су правописних знакова, скоро све као једна једина реченица, што у Вуковим целокупним делима, а нисам то читао већ чувену причам, уз превод и уреднички уређено)

Ни говора, ту повластицу задржавају за себе само Нинови славодобитници (опет – *Уместо да ме је потпуно тукла, она ме је тукла тек по бутинама*), па сви, и великим словима, СВИ, прибегну некој врсти стилизације, те ова до неба вриштећа трапавост – *потпуно тукла* – то припада писатељу, не јунаку односно његову првом лицу и никако не књижевности, то се у књижевност не прима све и ако као накит и Нинову награду има-де

Ако смо били и остали сиромашни у умствима и умећима, у тучи и затуцању нисмо (у Вукову *Рјечнику* биће значи туча), па колико само речи за из раја изашлу батину имамо, и глагола као и именица, па и за ово што наш писатељ назива са *потпуно тукла*, за то имамо глаголе *утући* и *затући*, и придеве *утучен* и *затучен*, а и именица много која придође, замлата, рецимо

Други и бољи претраживали и именовали дубине душе, а ми, замлате, понајвише дебљине батине

Који ово пише, све грехове опрашта младом писатељу, али радо би *поптпуно тукао* жиранте који не знају читати а хоће судити

(Сетимо се овде, а ово је основношколски течај језика и књижевности, сетимо се како народ односно језик, како они судовали речима, како грешнима а како светима, па за једне казивали – *свака му се сребром оковала*, за друге – *свака му је за хиљаду батина*, па овде ако за сребро не има места, за хиљаду батина, нашло би се, те никако за писца већ само за суца-чица, те и за мене врло самога који не има пречег-речег посла него да се овиме бавим)

Призивам овде и *Петријин венац* где главна јунакиња и привидна казивачица говори мимо граматику али не казује глупости, која и мудрује али примерено својим могућностима и задатцима романа, па Михаиловићева Петрија говори у складу са својим душевним или само људским ликом, али не говори глупости, па јесте, она говори језички неправилно не знајућ и не хајућ за падежи, али једно је говорити језички неправилно, спрам лика и прилика, а друго говорити књижевно неправилно, а шта је пак књижевно неправилно или од којих се све гована књижевна пита не прави, ту подуг је списак, ако је икад и икако исцрпив

Сетимо се још којега значајног писатеља из градива за основну школу, сетимо се *романа тока свести*, Фокнера рецимо и његова романа *Бука и бес* где је, ако се добро сећам, један од јунака идиот, али његове идиотарије су стилизоване и мастилизоване, па немамо ни тамо оно што овамо награђујемо наградом Ниновом

Ако је јунак романа идиот, то не мора, то не сме да буде и лисац-писац његов, јер постоји нешто што је подразумевано, да сви Његошеви јунаци говоре десетерцем, да сви Шекспирови беседе бланкверсом, а да скоро сви потоњи Нинови славјеници говоре перцем-глуперцем

А Нинов писатељ промашује два пута, промашује када маше намерно, и промашује ненамерно

Шта под тим мислим, те да погледамо и овде примере хата и нехата, па краткоће ради (иако, овај спис се преко сваке мере одужио, јер најдужа је основна школа), и за нехат и за хат место једно те исто

*пробудила се, сама, попила шаку своје терапије, орна да се да у потрагу за разлозима зашто је баш она најнесрећнији човек на свету у чије име треба да стане цео свет на челу са њом самом. У томе је успевала свим срцем својим као киви што се киселио*

Ха, ха, не ред по ред, него реч по реч да идемо овому *недоходу у походе*

*пробудила се*, да, на то немам приметби, јер сви се будимо док се на упутимо тамо одакле се нико није вратио да нам каже у вечноме сну како ли је

*пробудила се, сама* – уз моје питање је ли то прекор свим мужјацима што се једна слабост-жена буди сама и непродубјена (ово је питање из филма *Грк Зорба*, питање живо и животно), мужјацима или тој судбини проклетој (у нашег писца и његових жираната имамо – *тај шешир проклети*, и то они зову приповедањем или запевањем)

*пробудила се, сама, попила шаку своје терапије*, уз питање колико је смислено казати *попила шаку своје терапије*, те колико је смислена *шака терапије* (цепидлачење тражи да то буде шака лекова или таблета, али цепидлаке не пишу књиге, а слабо их и разумевају), а тек колико је смислено оно *своје*, јер неће ваљада туђе, те све у свему, мало је прејако то, *шака терапије*, али ако може *шака јада*, и *шака долара* (у Његоша *шака малена народа*), може и *шака терапије*, па узимам то и за свој насловчић овде, јер и Ја се самопроглашавам за лекара од давно болестне нам књижевности (*лекару, излечи се сам*), и пружам, ево, шаку своје терапије

*пробудила се, сама, попила шаку своје терапије, орна да се да у потрагу за разлозима зашто је баш она најнесрећнији човек на свету*, све то уз питање да ли се за такво јадовање уобште може бити оран (да је то казано иронично или макар полуиронично, било би то у реду), јер оран се може бити за орање, за рад и за радост, али оран за јадовање илити разкопавање рана, е то је већ мало теже, јер њено питање – *зашто је баш она најнесрећнији човек на свету* – лажно је питање јер ту се хоће словити о нечему што је од давно пословично (може се и то али је то најтеже), па ево на ту тему јаких пословица или само стиховља које би прво ваљало побити да би словице на ту тему оживеле (и да бисмо, читајући их, уживали), па ево, у песника Симовића налазимо стихове – *нигде под небом невоље као твоје*, те даље, *с твојом би муком неки мученик певао*, а у Шекспира – *није најгоре док можеш да кажеш да је најгоре*, те ту је и наша пословица (можда врх врхова) – *не дај, Боже, што се трпет може*, а што све овде наводи се као *бисерје мудрости*, што јесте прилично отрцана слика али која оживљава када се поред тога потамнелог бисерја стави серје којему овде и те како има места, јер спрам израза *бисер на ђубришту*, вероватно преводног, имали бисмо и звук и слик – бисерје сред серја)

*зашто је баш она најнесрећнији човек на свету у чије име треба да стане цео свет на челу са њом самом*, те да не заборавимо у чему смо, да не заборавимо да овуда примерамо убиство приповеди из нехата, те ево, нас, стижемо до врхунца тога нехата па ова (*ова* јер је жена), па ова *најнесрећнији човек на свету у чије име треба да стане цео свет на челу са њом самом*, али шта је писац рекао, чак и шта је хтео да каже али му измакло, за то је већ потребан Шерлок Холмс, јер *не знаде се у тој збрци, где је глатко, где су брци*

Обично се у трапавих писаца лако погоди шта су хтели казати, али овде имамо трапавост толику да то никако није могуће, па толико је безсмислено да се не разабира ни шта је казано, ни шта се казати хтело

*Ја сад слутим а слутити још једино знам*, Ја сад слутим да је наш писац својим жирантима могао рећи ову мудрост наводом, рецимо овако – *једна страшна болест по мени ће се звати*

Овде је смисао само побегао писцу, па залуду је читаоцу јурити за њим, њега нема, јер *хучи најгоре река које нема*, а борами, како река тако и реченица-приченица

Помишљам, домишљам се, не одустајем, помишљам како наши суци и њин писалац хтели *касти* како име њихове јунакиње треба да постане симбол мучеништва, симбол у који се може сабити сав свет па и она сама, на челу; име којему не треба именовање и глаголање, нешто као Буда и будизам, као Христос и Христјанство, али и девојци и роману срећу квари

Довде смо имали нехат и убиство из нехата, пример како реченица писцу бежала а Ја у улози читатеља одбио да је гоним

Сада долази пример хата

*цео свет на челу са њом самом. У томе је успевала свим срцем својим као киви што се киселио*

*као киви што се киселио*, ту већ писац није запао у невољу већ у вољу, па безброј је сличних безсмислених изказа који се врте по овој књижици, те иако сви хатни, скоро сви и једнако безсмислени, то је бесзмсилица у коју писалац похрлио свестно, но то је, на жалост, безсмислена безсмислица, јер је безсмислицама много теже владати невешту писцу него ли смислицама

Уместо несрећнога кивија могао ту да стоји и Нинов наград, и жирант Нинов, или шта год било, исто би било (народ каже – *исто му се вата*, а и пушта, борами), неспретно и несретно, јер да би безсмислица била успешна, да би боље радила свој посао, морају да јој предходе смислице, а овде се не зна шта је безсмисленије, смислено или безсмислено, јер безсмисленост смисленога ту убија и смисленост безсмисленога

За многе би писаоце, пса ми, било много боље да се претворе у саоце, да мало или нимало пишу а да много више читају, а куда то све иде, види се из тужне чињенице да оно што такови често пишу, то казано много пре, и много пута, и много боље у већ постојећој књижевности

Уз трапавост – *најнесрећнији човек на свету у чије име треба да стане цео свет на челу са њом самом* – већ смо помињали песника који говори – *једна страшна болест по мени ће се звати*, или да поменемо само још источне филозофије које од вајкада проповедају јединство (на овом свету и нема ничег другог до тебе), те неку врсту припева у Чандогја упанишади – *То је атман. То је битно. То си ти, Шветакето*

ЗУБЕ ВИДИШ САМО ПЕТКОМ

Онолико колико сам успео да схватим од ове књижице, реч је ту о аутобиографској прози, иако не увек у првом лицу (није то писаочево прво лице него јунаково), већ мешаном техником, па писац је имао шансу и прилику (тако он пише – *шансу и прилику*), јер ако негде нема лажи, нема преваре, онда је то изповедна проза, поготову ако је тема детињство, најзначајније животно доба

Овај је роман пун луцнуте поезије, немогућих слика, буди Бог с нама поређења и крајње неуспелих метафора, а неуспелих, то преблага је реч, јер је све то изван мерила успелог и неуспелог, то је изван свих мерила

Још је Аристотел казао како је метафорисање једина ствар у књижевном занату која се не може научити, како је то ствар дара а не рада, и то је на примеру нашег добитника више него лако доказати

Ево још једног одломка, за даље ломкање

*Баба му каже да је мршав тако да могу изучавати анатомију са њега, или као цигански светац да се осушио, и он се загледа огледалом у своја ребра и у њима види да је живот који га чека тежак, али да плута, као балван. И себе замисли како некуд жури, кроз кише, буди бог с нама.*

*Осушио се као цигански светац. А у огледалу зубе видиш само петком*

Ко још није, као наши жиранти, ко јоште знао није како се могуће огледалом загледати, тај није знао да огледало може бити и загледало, те ко јоште није знао да се у ребрима може видети какав ће живот бити (нема то много везе са змијама које *шуште и проричу судбине*), тежак или лак, тај ће тек научити и како *у огледалу зубе видиш само петком*

Остао ми у сећању не знам чији стих – *И не иди петком у суботицу*

Ево и једнога словачкога песника, ево читаве једне строфе на тему петка црнога – *Четвртак о петку не зна ништа/ ни петак о шестку/ Док лупиш даном о дан/, даном о дан/ и дланови су већ прошлост/ и линија живота* – те свуда ту неки реп смисла, загонетка, незнање уместо знања, а у наших жираната тек пука безсмислица, и то безсмислена безсмислица, а минус пута минус у проречунском, ту не дају плус већ само *non plus ultra*

(Проречун, узпутни доказ да је игра речи на језику срБском и те како могућа, на срПском вероватно и није, па тако се зове, и слабо одазива, и једна моја незавршива књига, а завршићу је када будем старији, и памет стекнем, књига у којој се, између инога, упоређују прорАчун и прорЕчун, уз осбиљну игру речи коју често понављам ради утврђивања града – *прорачун и проречун исти су чун*)

(Није могућан језик у којем игра речи није могућна, па ако доиста није могућна у језику српском, онда заиста и одиста...)

(Ако игре речи заиста нема у језику српском, то само значи да је онемео тај језик, да тому роду није до игре, но ово је сасвим узпутна тема, још један проречунски заприч)

Вратимо се својим суцима

Још примера, безмерје примера

Јесте, писац па и романописац не мора да се држи чистоте своје врсте, не мора обавезно да приповеда о неком догађању, па роман може да буде и лирски, и медитативни и поспрдни, може да буде и *роман без романа*, те све је то изпробано и изпробијано са много успелих примера, и много, много више неуспелих, али ипак има и толико тога што романописац не сме, не сме у грдну мешавину приповеди какве-такве, почесто сирово животне што се казује некада и вулгарним речима, и жаргоном који је у одбојном несагласју са увек спремном његовом лиричностју (*Прича му како је зими, као млада партизанка, своју залеђену пушку одлеђивала тако што је од другова партизана тражила да пишају по њој. Млаз једног партизана исто личи на канџу*), а што је паке неуспело и као реализам, и као фантастика, и као поетика илити увек спремна *нонсенс-поезија* будући да овај прозаист се увек радо залеће у поезију јер је за њега зов сулудих и померених слика нешто чему никад и никако не одолева

Ево мало наставка те теме

*Она наслони пушку на дрво и Јовица почне да почиње да шорла. Шорлај, Јовице, говори себи, храбри се. Неће. Негде Швабо наваљује, Јовици запекло изнад пушке која је запекла. Ем залеђена пушкетина, ем Јовица не може да пиша по њој*

Узгред буди речено, и Јовица и скоро сви други јунаци уводе се с неба па у ребра, што је типично за почетнике који мисле да ако је њима јасно ко је ко, јасно је и читаоцу што ће рећи да Добитник нема ни З од заната, али загледајмо се за тренутак у овај одломак о шорлању илити пишању, и о пишиписању које би могло да се зове и шорлањем (реч нисам знао, признајем, а јесам за вишезначно *шорање*, па не бележи је ни Драгослав Андрић у *Речнику жаргона*, но ништа зато јер језик је старији од свих речника, јер речници иду за језиком, не обрнуто, јер писалац сме и да криви речи, и да их прави)

Онога који ово пише немало је стид (*мраз на образ*) што објашњава очигледности, што је учитељ у основној школи, чак и нешто још горе, у основној школи за ометене у развоју

За тренутак сасвим оставимо по страни вредност мотива који се овде наводи и разводи, погледајмо реченице (*почне да почиње*, те даље, *Јовици запекло изнад пушке која је запекла*, а са исте странице, даље о баби – *извукла је живу главу због тога што је од других била краћа за главу*)

(и заградина заграда, бити краћи за главу у нашој невеселој повестници, а и приповестници, борами, где се главе секле како нас већ научили Турци, бити краћи за главу, то значи бити одсечене главе, па ви видите шта и како са тим, велечасни)

(и заградине заграде заграда, те питање за вас, часни суци, питање шта вам значи или од куд вам долази и куда одлази ово *часни*, куда ли, тренутни суци, па није ваше име, са све придевом, није краће за главу али јесте за главно које бива изпуштено – часТни суДци)

Ако су овакве неспретности којима се овуда увесељавамо, ако су тек на једном месту, и то може да се прогута, али ако је већина реченица овакова, и са стилскога, и са смисаонога стајалишта, како се не запитати шта је сад па ово, за награду или за нагрду, но чак ни за ово друго већ само за превид и пречуј, као да не постоји, па питам се само колико је пристојних или чак добрих романа овај жири превидео да би му се овај и овакав свидео, ако им се уобште и свидео, ако ту није у питању и одговору нешто друго и руго

(Узгред буди речено, ова књижица има и уредника, и лектора, са све именом и презименом, те и пишипишчево сведочанство како се уредник покушао мешати у свој посао, но о тому, можда, касније, ако овај приказ-проказ не постане дужи од самога романа, чему поодавно и тежи и лажи)

Ками среће да су ту радили кланови, како са наградама скоро увек бива (гурање својих пријатеља), да је тако, јоште би и било колико-толико опростиво, али чини се да није тако јер је добитник млад човек, те вероватно није стигао да те мреже изплете, што је за ове-награде-доделитеље још горе, јер боље је жиранту, боље да *почне да почиње* бити к....н (гурати своје пријатеље) него г..п (не знати које је јаје мућак)

Један али вредан члан жирија (Чакаревић) пожурио да ме разувери, па у *Политици* од 22. 1. ове године каже како добро зна добитника (паметно то било прећутати али...), те му даље, нападно хвали језик (управо оно што се овде куди), а и сам писац обећава да ће наставити у том смеру, а зашто и не би, када то, о да чуда, тако лако *почне да почиње* успевати

Жиријачлану било много паметније прећутати познанство са добитником, све и да је књига вредна, а с обзиром да је таква каква је, толико је места за сумњу да су грешна тројица који гласали за њега, да су...

Чланжирија (није грешка, пишем то саставјено, а по узору на своје саратнике са Мреже који се буне против Вука и вуковаца, што Ја паке скраћујем у *оваца*, те којино ове потоње називају *правопизџијама*)

чланжирија каже како се у књизи налазе *привидне нелогичности*

Ех, привидне, јер нису привидне већ видне и провидне, те још јаче – бодиочне и пориушне

Још сам негде наишао на похвале томе језику, и на самој задњој корици књиге (можда из неке неподписане рецензије), но то је језик од којега ме подилази језа, јер наш млади писац не зна значења речи, нити уме да их ствара, нити да их прествара и претвара

Не зна значења речи и не уме да гради реченицу, иаконо до приче његове, морам да признам, не успевам да се пробијем јер не могу то од нападних речи и разпадних реченица, а од чега сам и одустао након неколика насртаја јер ту и нема приче већ само нечег што требало да прича буде а што остало недоносче

(недоносче, покушава се овуда писати макар помало срБски а не срПски, но са оваковим знаковјем и словјем, то баш и није могуће)

Требало то да буде прича о ратном детињству и одрастању (нема захвалније теме а ко ту промаши, тај је промашио целу књижевност и треба да себе тражи другде и подаље, јер, *ко куца, отвориће му се*)

требало да то буде прича о ратном детињству али брата-рата ту једва да има осим у наговештајима, иако некаквих ожиљака има али они нису ратни и више су него мутни, па се скоро опсесивно понавља и варира прича о сукобу са неким певцем који јунака кљуцнуо право у чело *као да буши за кукурузом*, или опет на више места то како га у возу васпитачица уместо да га *потпуно туче*, тукла тек по бутинама

Шта и да ли ишта знам о писцу након више покушаја да дочитам његову књижицу, а имам права да то запитам се јер је ова књига, обрни-окрени, аутобиографска

Ако нешто и ту знам, то је више из речи и из реченица него из приче и из приче причине, па у сасвим слободном тумачењу а без жеље да...

овај ми млади човек и његови знатно старији покровитељи-жиранти, сви ми они скупа личе на оне који у школском дворишту учили и основну школу (који бежали са часова, и не слутећ да их ти часови морају сустићи, па ево их, стижу, јер основна школа је обавезна, а и обавезујућа, борами), на оне којино нешто и студирали али то напустили као одвећ заморно или безсмислено, те којино се окренули поезији у којој се, тако се често мисли, може успети а да се ништа не зна ни о њој нито о било чему (поезија је незнање које заиста често може бити више од свих знања, поезија је непосредно знање, па имамо то у Његоша, у његова Игумана Теодосије *– Самоук сам ако штогод знадем*)

све ово што казасмо у заградици, све то помало важи за рођене песнике, но за нерођене, борами, уобште не важи

Без подржке дара и уз одсутство рада, писалац ове књиге илити књига овога писаоца, те читац односно у множини, суци-чици, морали да заврше ту где завршили, у сбрци и недореченостима свих врста

Ипак, остаје тајном без објашњења, од куда Нинова награда, јер овом се књигом ни у сну не бих бавио да те награде није на јави

У томе и јесте ствар, *у Србији прилике су таке*, па и ова награда, па и овај ивер не пада далеко од кладе, те скоро и до кладионице се може улажућ читаво богатство да награду може добити само неко чију књигу није вредело ни објављивати, мада, морам да признам како није увек било тако, па на списку награђених романа или писаца има немален број оних који награду заслужили, но последњих година, све Нинову награду гледајућ, као да долази *пошљедње вријеме*

У Србији прилике су таке, не од јуче, на жалост и не до сјутра, већ подуже, па ми, не знам колико десетлећа већ, ми најбоље ђаке називамо вуковцима, по *оцу српске писмености*, по човеку коме никакве школе нису ишле од руке, који није примљен у Карловачку гимназију, по опраним биографијама – зато што био престар за дијака, по неопраним – зато што није имао предзнања да прати наставу

по човеку који у доби од пуних тридесет и шест година покушао студирати филозофију у Лајпцигу па одатле одмах побегао, главом без обзира, уз нервно разстројство јер није разумевао ни језик ни оно о чему се говори (иако баш тада, из Јене чији је Универзитет од Лајпцига далеко чувенији, добио нешто као Нинову награду, добио звање – *Wuk Stephanidi Karadschitsch doctoris philosophiae honoris*)

по човеку који скоро читав живот провео у Бечу, уз жену Немицу и уз децу чији матерњи језик, и језик окружења, био немачки, а да тај језик једва натуцао

по човеку који злу нам реформу језика и правописа склепао по туђој мери и намери, а онолико колико по својој, онда сасвим аутобиографски, све просто да простије бити не може, све себе оцртавајућ и уцртавајућ а језик нам злосрећни отрцавајућ и утрцавајућ (*књиге морају списатељи серпски тако просто писати да их сваки, и најпростији сељак који читати зна, разумети може*), то уз додатна и на жалост, од нас свесрдно прихватјена упутства – *пишиКАОштоговориш*, те даље – *читајКАОштојенаписано*, те зар онда може бити чудо што је наша словесност од тада један велики као (*једна гобеља у као, друга из кала*, илити, у слободном преводу односно примени – писалац у као, читац из кала), као из којега нема нам излаза

у Србији прилике су таке, па урекли смо собствену децу називав их вуковцима, те даље, *како смо могли, добро смо и прошли*

Вук јесте урадио много користних и значајних послова, поред оних и до данас погубних, али коме је, и зашто могло пасти на памет да по овоме мутноме човеку најбистрије своје главице зовемо вуковцима

И зашто ли само ту кривотворимо собствену културну повестницу када и до дана данашњега у школама казујемо како је година Вукове победе била 1847, те за шта је један од преломних догађаја био и излазак *Горског вијенца*, што је свестна лажа лажина јер Његош је до последњег дана писао старим правописом, па Његош и Вук су два пута и два света који ми само слупали у један-бедан

До приче Нинове нисам успео да допрем, ни да прероним мутне речи и још таквије реченице, ни да се узверем, ни да прероним и преровим

Још у прошлом *броју* овога романа-о-Ниновим-романима, овога романа у наставцима, још у прошлому броју призивали смо Бхатрхарија који казао – *у речи нема слова, у реченици нема речи*, што, дакако, важи за говор који пролази, који се не заврће у себе, али наш писац, наш добитник на Ниновој лутрији, он просто не може бити одметник од језика, јер да би се то било, прво треба бити дометник и уметник, а он није ни једно ни друго, већ само треће, одметник који не зна од чега се одметнуо

ово је, обећали смо у наслову, основна школа, те ово све је час за основце, и то за основце-поновце

Не можеш, млади добитниче, не можеш се латити антиуметности а да пре тога не освојиш уметност; не можеш се латити алогичности а да предходно не савладаш макар елементарну логику; не можеш и не можеш нишанити у онеобичавање а да предходно не савладаш уобичајена значења речи, јер просто постоје етапе које се не смеју прескочити, а и ви сте, драги суци-чици, и ви сте, чини се, прескочили основну школу и равно пошли на високе, због тога вам и оваква логика, због тога нам и оваква награда, па признајем, личи на нас, и наше обште стање, јер тежко може икакав део много боље него цео, јер ту су спојни судови, ту су и неки закони од којих не постоје заклони

И пример, опет пример, и опет не доспевајућ до приче већ само до реченица

*Јебо ли те твој бого, говорили су Карлу, али због тог бого, он је знао да неће бити дегенека. Батине се махом не најављују, већ им претходни тишина и други облик света.*

*Карла мама Лидија вози, серпентинама, они тако беже, а голф служи. Једним дивљим брдом крећу се као руком однесени*.

Основношколски а полагаечко и разлагаечко, да одмах кажемо како само прва од ове четири реченице може да *прође* иако није за славу, чак ни за *слову* није, али међу слепима је једнооки краљ, вели тако пословица, јер ипак у реченици тојзи немамо очекивану несувислост какве срести ћемо и другим трима

Већ следећа односно реченица друга јесте глупост, па иако те реченице део први може да се оспорава са гледишта истинитости, те опсетимо се само колико претимо, колико најављујемо како ћемо *убит-пребит*

(не лажемо, убили бисмо или пребили, *да смо јакостни колико смо пакостни*, а ово је пословица, од оних које не налазим у знаним ми збиркама а не одазива се ни на Мрежи, те најзад и овде нешто записа вредно, и зачита)

(и још једна заграда, претрпавање заграда, овога пута о глаголу *опсетити се* чијем се јаду наши речничари нису обсетили, они нису а деца јесу па једно другом говорили како *опсетио се*, све читајућ као што је написано)

најављујемо како ћемо *убит-пребит*, али знамо, истина не обавезује приповедача који сме и да лаже без обавезе да своје лаже образлаже), но несувислост тек долази, градацијски овога пута, од мање ка највећој, па нас млади писац, са све стари жиранти, уверава како батинама *претходни тишина* што је трапаво казано али још подношљиво (*пас који лаје, не уједа* – вели нешто слично пословица, слично али смислено), но на крају имамо нешто као несувислостну поенту, па не само да батинама предходи тишина већ и – *други облик света*

Обећали смо глупостну градацију, и имамо је, па даље читамо како Карла мама вози серпентинама, те још даље – *они тако беже*

Како они беже, те одговор – *тако*, како тако, беже јако, па *они тако беже* (беже серпентинама, јер лако је бежати право-здраво, али серпентинама, то је већ мало теже, и романтичније, за вртоглавицу читалачку), те за неверицу – *а голф служи*, те замислити чудо, уместо да се поквари немецка гвожђурија, *голф служи*, служи стварноме бекству али не служи причи већ само заслужује погрду, црвену оловку, и за жиранте, м......у клупу

(Писалац, са све суци-чици, заборавио да су само коју страницу пре стопирали, а да им пре стопирања отац оседлао голфа, и треснуо га као доброг коња, по шоферки, и тако је чак разбио)

*Једним дивљим брдом крећу се као руком однесени*

Брдо је, дознајемо, дивље, ето какво (лако је бежати преко питомога брда), а они *крећу се као руком однесени*

Млади писаоче, Нинов славодобитниче, драги жиранте-преваранте или суче-чиче, не могу се срећно-сречно сложити трајни и свршени глагол, не може се несвршено кретање и свршена однесеност тако лако сложити (може се како-тако казати – крећу се као руком ношени, не и као однесени, јер ако су однесени, онда се више и не крећу, основна школа, бато, и основачка логика, драги жиранте-преваранте), а треба знати и порекло ове фразе, па се скоро изкључиво она употребљава у значењу да бол или болест нестају *као руком однесени*, што не значи да се та фраза не може употребити и у другом смислу, јер и те како може, али то треба знати или умети, те што и није много тежко, али нашим жирантима, све је тежко осим доделити награду књизи која није књига, роману који није роман, писаоцу са којим треба заједно да понове основну школу

ХУМОР ЗАСПАЛО И ХУМОР НЕПРОБУДИЛО

*Кад се уста отворе, све је погрешно* – каже се тако у Зену, а што се, дакако, даде бранити свакако

Понекада или понекако, рећи било шта равно је најдубљој мудрости, па језик се не мора превазилазити ћутњом, као у источним филозофијама-религијама-поезијама

И значење и смисао могу се одбацити, могу се одбацивавти али за кратко јер се морају поново прихватити, јер док смисао може и да потраје, безсмисао је нужно кратковек или бар нужно кратак

Одигране су те игре, одиграване и разиграване, па имамо то и у разбрајалицама које никако нису безсмисао већ полусмисао, готовани смисла, јер привидно безсмислене речи деле се на слогове и сваки слог бива учестник у игри – *ен-ден-ди-на-са-ва-ра-ка-ти-на*, што је језик у известној бочној улози

Пробајте на ту тему нешто знатно дуже, пробајте и са полусмислом да бисте се уверили како то не успева, јер језик је смисао а повремено прибегавање безсмислу је само опомена, саглед граница језика, долазак до руба иза којега је понор или ништа

Можете се зезати са језиком у песми колико год хоћете (поред озбиљне поезије, као у огледалу, Рембо неговао и зезалице, *зезачки албум*, јер се изрази и иззези нужно допуњују)

Може то исто и у прози, па казано од формалиста како је поступак главни јунак дела, што има само једну ману, не важи за сву књижевну делатност (спрам оваквог формалистичког образца, по суду *– стил је најбољи када се не примећује*, по овом образцу могло би се казати како и поступак је најбољи када се не примећује

Може то исто и у прози где не мора поступак бити главним јунаком делатности већ то може бити и сам језик (сетимо се Џојса и *Финеганова бдења*), иако језичка струја, иако новословешка струја није јака ни у нашој поезији, још мање у прози у којој се, што основна делатност и јесте, више приповеда, а мање или нимало реченичи и речи

Парадоксално је, али и очекивано, да не може безсмисао бити главним јунаком књижевне делатности, не може безсмисао већ уклањање смисла тако да то бива смислени безсмисао

Ми смо редко, ако икад, сам језик зајуначивали и разјуначивали (ту је јединствени Кодер, горостасни неуспех), но ипак се, овде-онде, могу наћи примери и мери таквих поступака, па имамо у Александра Вуча и ругање слику, смислу и поезији у целости – *Кажи тати/ ноћ се клати*, и не само то већ разглавјени језик који је главни јунак дела, већ имамо глаголање именица и именичење глагола, шта не (*реком кућујем зид/ и горки хлеблави јед/црвени хлеблави јед*)

Из новијега времена и далеко од давно сгаслог надреализма треба поменути Драгослава Андрића, и као преводиоца и као песника *Сваштаре* и других сличних књига у којима претраживане могућности такозване поезије безсмисла

Зашто је важно или зашто је нужно наше суце подсећати на све ово, није тежко погодити, да бисмо им учинили белоданим шта писалац њихова романа чини, а чини две ствари, често казује којештарије само зато што никакакв циљани смисао не може да досегне, па странице и странице наш писатељ изписује гомилајућ слике и прилике самим рубом смисла, или ни тамо ни амо

*Трајање овога свега што траје рашири се попут куге*

На другом месту – *Бол можда има усне, али говори срцем као бензин који сопствено срце испарава*, што све су покушаји правих слика, покушаји који завршавају у ужасавајућем безсмислу, те на другој страни имамо нешто што је давно изпробана побуна против смисла а од чега смо много шта већ овде наводили – *А у огледалу зубе видиш само петком*, што формално-језички јесте подношљива реченица, са свим оним *али* које јој срећу квари

Од лошега смисла гори је само још лош безсмисао, па као да добар безсмисао је много теже постићи него добар смисао

АНТИУМЕТНОСТ И УМЕТНОСТ

Награђена је књига слепа улица јер је у њој превише збрка, па пишчев кошмар постаје читалачки кошмар јер се ту ни уз најбољу вољу, и уз највећи напор разуме мало или ништа, јер и нема шта да се разуме, јер ту на много места може да се лако пораздвоји оно што је писалац хтео да каже од онога што казује његова књижица, па писац хоће једно а књига друго, па коме се баш хоће да изналази како и зашто писаоца издају његова намеренија, може то понекада да успешно чини, но понекада не би то погодио ни Свезнајући

Не треба мешати нејасан израз са изразом нејасног и то је тврди закон, а у нашијех жираната (ово је невешт покушај да сасвим недужнога писаоца што ређе помињем), имамо само нејасни израз и ништа друго

Сва гранична трагања и у ликовној уметности и у песништву десила су се концем деветнаестог и почетком двадесетог века, те никако не може бити случајно да су она (осим у слепих подражавалаца који не поимају ништа), да су она напуштена, или су макар знатним делом то, јер ту они који игру зачну или почну, ти је и заврше, што никако не може бити случајно јер се ту долази до граница после којих нема ничег, па док се у класичној поезији или сликарству може остварити свој препознатљиви језик на безброј начина, знатно је сужено поље, ако га уобште има, за оне који би да иду Рембоовим или Малармеовим трагом, или трагом Кандинскога или Полока

Све је то већ изпробано и даље се не може, нити се може даље тако, па јесте, имали смо и нонсенс-поезију, али прави песници су схватили да се ваља вратити смислу или поћи у бочна претраживања, никако даље право, главом о зид

Није у тим трагањима ни роман заостао (*у роман спада само још оно што уобште није роман*), али то никако не значи да се може лупетати било шта, да се могу тек тако бркати смисао и безсмисао

 *А у огледалу зубе видиш само петком*

Знамо то, драги жиранти, знамо да овакве четвртасте романе треба читати само четвртком јер ако се чита средом на зло ти дође уторак, као што знамо да приче нема или тежко има од онога што знамо, мада ни то није тврди закон јер сетимо се како Андрић казао да је најбољи онај песник – *који изненади нечим познатим*

Знамо и да *хучи најгоре река које нема*, знамо смисао свих тих безсмислица, па рећи *Сваки водопад пресуши пре него падне*, то није чак ни Рембоовим трагом, то није ни зачикавање смисла, није ни изругивање смислу, чак ни привидна нелогичност већ су то само јадне глупости и одвратне трапавости, а што се понекада називало продавањем рога за свећу, но у народу исто то само речима појачим

Вајај уметниче, не беседи глупости

Идемо само мало даље, још примера

*Карлу је матер Лидија рекла да буде миран и мањи од маковог зрна и он је то прихватио у малој тексас јакни која жуља око зглоба*

Могли су, могли злосрећни жиранти и без ове мале тексас јакне, као што и она могла да не *жуља око зглоба*

Или можда могли нису, јер колико је само тај јакна-мотив, те тек жуљ-мотив, колико су причу померили, повели је ка разрешењу, и песму причину и причину песму

Само мало даље

*Кад баба пере судове, подсећа на споменик, сва је некако стомаком својим заустављена у времену*

кад би знали шта говоре, довека би ћутали (и пишиписци и читајжиранти), ово као рефрен, уместо змије која шушти и прориче судбине

Има то негде и појаче казано, као вапај изказано – *кад би глупост болела*

Ево и мало већег навода, мал не па целе једне странице где већ немамо чупање из контекста, којега, не надати се, и нема

*Лидија ћути пред мајком својом која је огромна као тумор.*

*Кућа у коју су стигли има четири хиљаде метара, мердевине труле, боје труле вишње, около као скитнице. Зове се Лудвиг.*

*Хладно је унутра јер се ту не живи живот дуго већ, него стајање једно, тишина, ноћ која траје некад и по пет дана. И хучи најгоре река које нема. Сваки водопад пресуши пре него падне. У том селу постоји паран број чешљева и непаран број глава.*

*Двориште осим лопте и пања има нула бодова и та нула иде у омчу.*

*Касније ће на том месту стајати доберманка и лајати на рат: На огради рупа од метка – пуцали су на курву комуњарску, а гађали њену керушу.*

*Најгоре – неки њени, Срби*

*Шта ово значи* – питала Мајка Рембоа након што је прочитала *Боравак у паклу*

*Значи то што пише, дословно и у сваком другом смислу* – кажу да тако одбрусило то неваљало дете

А да упоредимо малочас наведеног Рембоа и нашег добитника, заправо, да наставимо тамо горе започето поређење, па у Рембоа, геометријски затегнутог имамо све померено у неку вишу раван, те све ту може само тако и никако другачије, но у нашег добитника ово може само никако, јер ни надреалност ни лудило нису досегнути

Ни лудила ни песничког лудила већ само којештарија, јер нисмо и нисмо знали да хук може бити лош и добар, те одатле нужно да се може хучати најгоре и најбоље, те да *хучи најгоре река које нема*

Као у источњачкој парадоксној логици, као *непролазни пролаз* у Зену, и *река које нема*, то је добро, па чак и таква може да хучи (у Зену тишина трешти као гром), али наш писалац све мора да поквари, а ову реченицу квари оно *најгоре*

Наш Добитник на Ниновој лутрији (ако је то уобште то), вероватно да би и он најрадије казао нешто слично, *значи то што пише, дословно и у сваком другом смислу* и ништа друго

пуцали А гађали, да бисмо овамо нагађали, јер уобичајени смисао тражи *пуцали а погодили* (нишанили једнога а погодили другог), никако онако како стоји, но све то је могуће само *у дворишту које има нула бодова*, поготову ако та *нула иде у омчу*, јер ни роман, а тек поезијање, не састоји се од уобичајеног већ од, давно то запажено, од онеобичавања обичног или нечег појачег

И као поезија и као прича, ова и свих 190 овакових страничица пролази до зла бога лоше, за свакога са зрном читаће соли, за свакога осим за наше жиранте-фолиранте

Имаде страница на којима приповедач надјача песника, но у овој и оваковима песник је много гласнији, па приповедни упади у виду сирово стварностног (*курва комуњарска, неки њени, Срби*) једва да бивају приметни, бивају нешто као лаки замут чисте поезије где је *паран број чешљева и непаран број глава*, где смо већ са песником-небесником у нечем што, кажимо то наводом, јесте – *весело царство поезије*

Читава ова нечитка књижица је очајно лоша поезија, јер после Рембоа, надреализма, после војски подржавалаца-подражавалаца, како страних тако и наших, упустити се у овакво лупетање-глупетање, то значи приспеће у јаловост где је логика нарушена (*Сваки водопад пресуши пре него падне*), а надлогичност није досегнута, поготову што овакве песничке назовиузлете додатно вуче доле сирова проза која са оваковом поезијом чини грдну мешавину чиме не призивамо чистоту већ само срећнију, и сречнију мешавину

Та добро зна се, песничко лудило није обично лудило и у њему мора да има методе, мора да има и пристојног језика, може да има надјезиченог језика, нипошто недојезиченог; мора да има и логоса и логике, па примерице, водопад ни у најсмелијој поезији не може да падне (може то само у ругању поезији и језику, но тога овде нема),то никако, чак ни да пада јер то имамо већ у његову имену, не може ни да пресуши, јер тада није више водопад, све то не може ни по поетској логици која је је са правом-здравом логиком одувек у разлазу

Да би се језик надмашивао, треба га прво домашивати, јер ако било какав књижевни текст врви језичким недотупавностима, чак и оно што би могло бити истински узлет, чак и то се припише случају (ћорава кока и зрно)

Не може се рећи *нула бодова* (на страну то што су ти бодови ту пука и ничим оправдана небулоза јер их требало смислено увести, не само треснути с небеса у ребреса), па ако је *без бодова* одвећ обично и логично (као збир два и два који у поезији-поетици има смисла само ако је тај збир пет или три, ако је неочекиван), па песник, ако са тим већ хоће да се игра и да надигра одвећ обичан и мртви језик, онда мора у некакво онеобичавање, у изобличење-уобличење, у поругу обичној поруци

Тежко ухватљиви смисао (теЖко, јер покушавам писати, колико је то могуће, одметнички, не по Вуку, уметнички)

тежко ухватљиви смисао, да није то похвала пре него ли покуда, јер је, по Аристотеловој одредби још, језик поезије отежани језик, али није овде реч о таквој отежаности, ни о каквој претоварености смислом већ само о пукој неспретности, о трапавим реченицама и ни о чем другом, реченицама које до тежкога смисла и не доспевају већ се баве само собственим јадом, јадом писмености а никако јадима које то писмо и не назире

Реч ту не увире у реченицу, реченица у причу, па сетимо се опет Ниновом наградом овенчане реченице – *Сваки водопад пресуши пре него падне* – те по том мудростном образцу (лоше читани Хераклит, још горе дописани), свака реченица пресуши пре него што у причу упадне

Може да падне награда (нагарада-накарада), Нинова награда може и да падне и да пада из године у годину, а водопад не може ни да падне ни да пада (вода пада, водопад не), и од те га наваде-наводе не може одвратити чак ни песничка слобода-злобода

Овде једно тужно сећање

Пре два века, коју годиницу мање или више, очух србске писмености, звајемиј Вук Стефановић, са све анђелом-чуварем Јернејем Копитарем на рамену (узгред буди речено, Шафарик Вукова анђела-чувара назвао *словенским Мефистофелем*), рецензирао романе Милована Видаковића

Ти су текстови данас незанимљиви и нечитљиви (Вукове рецензије скоро више него ли и Видаковићеви романи), те приметбе често цепидлачке и неоправдане јер је очух Вук помешао повестно и приповестно, стварно и приповедно и тако то, јер није знао да истина не обавезује приповедача већ само повестничара, а још је добри стари Аристотел и те како знао да су поезија и историја два света, те да се Херодот може преточити у стихове, но да тиме нећемо добити ни поезију ни песника, па известно, нисмо имали баш много бодова пре Вука Стефановића, но Вук пошао од *нула бодова*, те не може бити чудно што већ пуна два века (*два века Вука*), што – *та нула иде у омчу*, у омчу за нашу злосрећну словесност

Зашто онда ово присећање

Због тужне и рушне чињенице да ни после два века нове српске писмености, да ни после два века, ево, као да нисмо одатле далеко одмакли, да се батргамо по истим слепим улицама, једнако и писаоци и оцењиваоци

Зар баш нисмо

На сву срећу јесмо, али никако онолико колико смо могли, колико смо морали, па више је него вероватно да и из године прошле у којојзи овај назовироман проглашен за најбољи, вероватно да има књига вредних но Ја, на жалост (*немам више времена*), читам само награђене

Колико би само било добро да у исто време Нинов жири прогласи и најгори роман, уз најбољи и најгори, те будући да оно што ови последњих година проглашавају најбољим упорно не вреди ни пет пара, врло је вероватно да бисмо у оном што они сматрају најгорим, да бисмо ту добили нешто чтенија вредно

Читава ова нечитка књижица је очајно лоша поезија и нимало боља проза, *са нула бодова*, због чега – *та нула иде у омчу*, омчу несмотрено намакнуту свем нашем књижевству, јер шта друго може чинити та омча већ задавити поверење у књигу, а тежко роду који без књига остане, који на реализам ријалитија спадне

Узгред буди речено, од куда уобште овом писаоцу, овоме назовироману и његовим жирантима-преварантима, од куда им бодови, од куда бодови дворишту – *Двориште осим лопте и пања има нула бодова и та нула иде у омчу*

Да је то намерни безсмисао, да је ово *зезачки албум*, то би било још и *помози Боже*, али ово је само недосегнути смисао, или језиком истим – *сачувај ме, Боже*

*Кажи тати/ ноћ се клати* – добро су знани Вучови стихови препуни смисленог бесзсмисла, док је ово о нули и омчи, те о свему и свачему, док је све то само пуно безсмисленог смисла, недосегнутог смисла

Долази ли време када ће се све бодовати

Чини се како долази па видим неки будући Нинов жири, видим како лепо бодују романе, за ово оволико, за оно онолико, па се добитник просто изрАчуна, не мора да се изрЕчунава

Сећам се, сетно, сећам се срећнога доба читања када сам боловао Достојевског, но од сада он се неће боловати већ бодовати

Та већ се бодује ука и наука (по нашем писаоцу, *најгоре хучи наука које нема*), те имамо то у универзитетском свету, па за цитираност се добије не знам колико, за објаву рада у међународном часопису толико и толико, па ево и наличја: уредници тих науколиких часописа, кажу у игру упутјени, често објавиће рад само онима који су баш њих цитирали, те још једна смешна згода, јер за објављивање рада (радак-ратка) врло често треба платити, уместо да се добије плаћа, па неко прегао да докаже како је свеколико то бодовање безсмислица, како се та тежка сбиља рад-јања у међународним часописима лако може изиграти, са све бодови, па ставио тај неко свом назовираду смислен наслов и у тексту читаве низове бесзмислица (*кажи тати ноћ се клати*), платио и све то објавио у неком румунском међународном часопису који од тога направио посао, и добио бодове

*Двориште осим лопте и пања има нула бодова и та нула иде у омчу*

Нек иде, и нека каже тати – *ноћ се клати*

У Вучовој поеми имамо смислену безсмислицу, а у поеми Ниновога славодобитника (коначно, то је поема, као *Мртве душе*, као *Велики инквизитор*), имамо тушта и тма, или пуним и старијим обликом тога израза – *тисушта тиштами и тма тмами*, имамо излив и пролив безсмислених смислица

Овуда се, узпутно, као споредна тема иако много важнија, несагледиво важна, на почетку се овога списа подигла хука на Вука Стефановића што нам је, све уз наш пристанак, свео језик на просто-простије-најпростије, те у складу са таквим битно изповедним полазиштем (ништа сложено није ни поимао), хтео да нам и свеколика словесност буде таква, па поручивао: *књиге морају списатељи серпски тако просто писати да их сваки, и најпростији сељак који читати зна, разумети може*

На своју сречу, нисмо га у свему послушали а на своју несречу, у много чему јесмо, па и до данас клецамо и муцамо без словља које он из језика или из својега *Рјечника* протерао, па узалуд је у томе *Рјечнику* који заједно клепали овај Тршићанин и Европљанин и наводни словенски родољуб Јернеј Копитар, нема речи *словесност*, *Словен* и *словенство*, а каквих гадости и несувислости све има, довољно је отворити ту *темељну књигу српске културе*, како смо је звали и славили (*слепоћа vide шљепоћа*), но од Вука и анђела му Копитара изпадоше гори само још следбеници, па у Новосадском договору из 1954. године, као изузетке од светога Вукова правописног правила знајемог као *пишикаоштоговориш*, од тога изузеше Хабзбурге и Вашингтон које би по томе правилу требало писати као Хапс-бурге и Вашинктон, то изузеше и признадоше како нам чак и језички тон одређује Вашингтон, али име срБско за Вуком доследно посрПише, овце, и тако до дана данашњега

Чиме смо се све замајавали и како смо све свој језик зајамавали, само један пример, из књиге Павла Ивића *Српски народ и његов језик*, човека који дестлећима одређивао нашу злосрећну језичку политику, карике која успешно спајала Вука и Тита, речи и дела, Ивића који казује како се Вук позивао на праксу наших средњовековних писара који су и сами, понекада, писали *срПски* уместо *срБски*, но најбоље пренети Ивића дословице, а за крштење левом руком: *у оно време – а и доцније понекад – овако се писало само случајно, а не свесно и доследно. Зато Вуку, и посебно Рјечнику, и у овоме припада слава због оствареног преокрета*

Преокрет тај био залут, запут у затуп и замут, те чујмо и Његоша – *За правило лудост изабраше*

Слава му, јер писати *срПски* уместо *срБски*, то је и научно одкриће и техничко достигнуће, а у исто, Ивићево време, требало строго пазити да Хабсбурзи не буду Хапсбурзи, и да се Вашингтон не дирне ни по прсту, тај безобразлук је заиста за славу и хвалу, уз питање ко нас и како све не може превести жедне преко воде, те да за ползу странаца, најбоље чини то сам Србин србскоме роду своме

Нисмо послушали Вуков налог – *књиге морају списатељи серпски тако просто писати да их сваки, и најпростији сељак који читати зна, разумети може*, нисмо то послушали, а што потоње Нинове награде гледајући, боље да јесмо, јер не може се ка антиуметности а да се предходно не прође кроз уметност, не може ка очуђавању а да се предходно не превлада обично; не може се ка песничкој творевини која само јесте, а да се пре тога не савлада значење, а наши писатељи до значења и до знања и не стижу, па уместо значења имамо само ачења, уместо беззначног добијамо само беззначајно, ако они, овакови какови јесу, уобште могу да узверу се до разлике између значног и значајног, те зар то није слично, као шиштање и шуштање, или да наведемо – обнављања градива ради, и примере од ранијих добитника, Великића, Димићке, Атанацковића, којено, као да иста колевка одњихала

Присетимо се, са четири награде за исту књигу окићени Великић, *припадник удружења неснађених душа*, просетимо се како тај и тај писац сања и јавља – *хорове романа*

Кад би глупост болела

Од давно не читам романе, а и зашто бих, када могу да им слушам хорове

Присетимо се, Ивана Димић је, слично овегодишњем добитнику, склона лирским изпадима само много сречније јер им је макар дала посебна поглављанца и странице, али шта вреди кад је ту све измишљено, недоживјено и недоживљиво, мртво рождено и ником потребно – *Становници су правили мале отворе на окнима прозора и кретали се улицама споро напредујући као рибе у еволуцији. Сва врата су се отварала уз тешку шкрипу –* а штоно свено анализирали смо у прошлом или предпрошлом броју ове тужне приче у наставцима, те гдено свака се реченица отвара уз тешку шкрипу, чак и не може да отвори се због превише блата, па упоредимо и ову шкрипу са Рембоовом свирком тамо горе

Са хоровима наши писатељи или Нинови славодобитници, са хоровима никако не стоје добро, па у Атанацковића добили смо, све *под светлошћу некаквог необично ниско постављеног осветљења*, добили смо *химну за хор у клавирској пратњи*, те и дедино *блиставо керамичко купатило* што као да преписано са Кишових кристалних пахуљица, или њима сродних Булатовићевих булажњења (*Жичана ограда и сад голи стубови нису могли зауставити високе таласе, који су се к њима ваљали, као брегови*)

Писалац мора да нам каже нешто што не знамо, или чему се не досећамо, тако, мада тамо горе призиван Андрић који каже како је најбољи онај песник који нас *изненади нечим познатим*, те то је најтеже иако изгледа као најлакше

Иако проза, а нешто мање поезија, може и мора да има празног хода (највише угњави онај лисац-писац који гомила све саме изузетности), не сме или тежко сме писац да нас уверава како су пахуљице кристалне (нити купатило керамичко), јер довољно је што су само пахуљице, што не значи како пахуљица не садржи своју причу, казивања више него вредну, али то није њина кристалност, јер тај приче део од давно одвећ добро знамо

Јављено и објављено како, по тврдњи тврде науке, нема две истоветне пахуље снега, те да, ако је ово тачно, то потврђује речи Достојевског – *нема ничег фантастичнијег од саме реалности*

Не знам колико и да ли иколико широко зна се како у свакој пахуљи седи хуља, седи и хули (бојим се како овде препричавам своју справу-разсправу *О снегу и кишу*), па ко не верује, ево му и лекарско уверење, јер се пахуље кристалишу око трунчица прашине или чађи због чега је снежаница лоша вода, па хуља му дође у пахуљи нешто као *иницијална каписла*

Ех, *иницијална каписла*, ех и ех, ко све није изписао ову одурну глупост која нам се примила у језику, тако да би уместо лоших награђених књига много пре и више требало грдити одвећ грдни језик наш којим се толико поносимо (*најсавршенији правопис на свету*, како већ дуго казујемо деци у основним школама, те како недавно кликнуо и један наш академик, кликнуо и жив остао, иако ми надали се како јоште земља знаде и да отвори се)

Овуда се попут припева понавља нечији уздах – кад би глупост болела

Није баш да некада и не боли, па читатеља боли писатељева глупост, која се лако прашта као нехат, ако уз њу иде и мудрост *(једна кола мудрости, двоја кола лудости*)

Који ово пише, не превидја ли брвно у оку својему

Вероватно да, па ипак се из те своје брвнаре обарам на сваку награђену глупост јер носим о словесности неку чистуначку слику, као о нечем светом и светлом а, ево, није нити једно нити друго

Рембо имао право да својој мајци одбруси онако како одбрусио, или, да нађемо пример из наше словесности, када Мушицки на некој гостби, шаљиво ваљда, стиховано припретио Сими Сарајлији како ће његовој *Сербијанци* језик поправити, на шта песник одбрусио, усмено а и он стиховима – *Када би ко други поправио,/ Кости пра` би мој у гробу игро –* што ће рећи како прави писатељ стоји иза својих речи и њина града тврдога, а да ли ће њих и време, мајсторско решето, потврдити, то никада не зна се, иако зна се како одвећ тврда *Сербијанка* потврду времена добила није

*Књиге морају списатељи серпски тако просто писати да их сваки, и најпростији сељак који читати зна, разумети може –* па у праву био Вук иако у тому само личну правду изповедао и проповедао јер са сложеним и ученим књигама очајно лоше стајао, књижевник, али боље и тако него ли овако како пискарају наши ниновци, тако да ни сами себе разумети не могу, те *споро напредујућ као рибе у еволуцији*, бежећ од *кристалних пауљица* у *керамичко купатило*, док около брује *хорови романа*

И Молијер је, наводно, свом кувару читао све што би написао, па ако овај нешто не би сварио, то би се поправљало па макар се и покварило

Предраги и ненади жиранти, књиге које нам ви натуристе као најбоље, нити шта значе нити јесу

И непоправљиве су

(А, борами, и непокварљиве, јер горе, *неће да може*)

ПОСИПАЊЕ ПЕПЕЛОМ

Посипање пепепом или самокритикa критичараочева

Који ово пише није срећан што овако пише, те радије би се дивио него гневио, радије би мед лизао него јед пљувао (прислањам на себе једну лепу пословицу – *од мене би се и змија отровала*)

Нема разлике између читалаца и писалаца, између писаца и читаца, па први запишу своје читање света, други своје читање њина писања (уз понешто јоште), па призовимо овде и преиначимо једну зен-изреку: писање, читање, све је то исто, *кад се уста отворе, све је погрешно*

Који-ово-пише знаје и признаје како његов спис нимало редко прелази границе доброг укуса, како превише је оштар, чак немилосрдан (*села руга покрај пута*...), па ево, на крају овога списа, окреће се себи са жељом да сам се оправда или осуди, самосам

да осуди себе за туђе грехове, или друге за своје неумеће читања, јер све су пресуде отворене, и *ко се хвали, сам се квари*, и супротна – ко све квари, сам се хвали

који ово пише верује како све се приче дају свести на једну, на *причу причину*, што је народски израз који значи *лажа лажина*, израз који може да прошири се и тада ће у њему бити више науке о књижевности него ли у свих боних и доконих доктора у збиру

Све приче казују исто, све су *прича причина*, или, по Зену – *кад се уста отворе, све је погрешно*, понављам та места само зато да бих макар на часак подигао и оно чему сам се овде подсмевао, те да упитам се, не кажу ли то исто и Великићеви *хорови романа* које, бити ће, певају-зевају његове *неснађене душе*

Седим, руга, покрај пута па се сваком ругам, свему и сваком се ругам само зато што не схватам ништа јер и у разумевању и у умевању *споро напредујем као риба у еволуцији*

Када порастем, верујем како и мени *касти ће се само* зашто су и у приповеци *пахуљице кристалне* а *купатило керамичко*, зашто није смешан сучел жичане ограде и таласа високих као брегови

Кад порастем, све ће бити јасно али касно, јер знам зашто нешто ваља или не ваља само док сам мали, и док смем да кликнем-крикнем – цар је наг

Који овако пише, знаје и признаје како најчестје до прича својих писатеља није ни успевао да допре, јер није могао да се пробије кроз речи и реченице, а по Бхатрхаријеву образцу – у причи нема реченица, у реченици нема речи, нема ако речи и реченице не шкрипе уместо да свире

До прича не успева ни да допре од злих речи и још горих реченица (волео бих да ми жиранти објасне како они то читаше причу а не спотицаше се о речи и реченице, како приспеше до најбоље приче преко најгорих речи и реченица, како ли само разумедоше причу чије је речи и реченице не умедоше казивати)

Који ово пише, ни у сну не би написао овакав опор, чак отрован спис да није у питању Нинова награда, наша најуутицајнија књижевна награда (све остале као да се и не доделе), па он верује како брани достојанство награде и књижевности, уз коју, још *од малих ногу* носи заблуду како то је нешто велико, па понекад јоште тако мисли а само што није спао с ногу великих

Када би ми неко казао и доказао како нисам у праву, како је ова књижица изврстна а да је лоше само моје читање (како итекако *голф служи* некако али ја то дакако не кужим никако, *као киви што се киселио*, како итекако *бол можда има усне, али говори срцем као бензин који сопствено срце испарава*, када би ми неко то казао и доказао, догодине, буде ли био жив који ово пише, овакав невесели спис изостати ће

Младоме писцу, уз већ трећи његов роман (а и два ранија се, кажу, вртела по најужем избору за награду исту, што нешто говори, иако, који ово пише, никако не зна шта), порука, да након вероватно много похвала овој књизи изреченој, ова једна поруга дође само као мала шала (иако хтела бити велика спрдња), јер ми смо демократурска земља, па боље ваљда знају петорица (ма колико били подељени, 3 : 2), него ли Ја један јадан којему и каквому ниједна књига не ваља, па бити ће како сам управо Ја неваљао а књиге ваљасте, права просветљења или још старији пробуди и продуби

Нису проБУЂења јер се у ту реч увукла буђ

Већ четврту годину заредом обарам се на недужне добитнике Нинове награде, па то би могла постати лепа мала традиција, скоро забава, Нинови суци награђују а неко тамо разграђује и нагрђује

(Та својевремено су на универзитету у Падови исти предмет предавала по два професора, супарника, који заступали различита гледишта)

Убудуће би добитнике требало упозорити да уз награду скоро известно ће добити и нагрду коју не морају примити к срцу, а која би, јакоже, могла бити и свечано им уручена, на пригоди или на прибоди

Елем-меле, уз Нинову нагрду, добитник мора да прими и нагрду (како оно беше, *чаша меда иште чашу жучи*)

Још неко време

Овако, како ствари стоје, боље – овако како речи стоје, морам да разсипам око себе јед (*не буди јед да те разпљују ни мед да те разлижу* – поучава средњем путу пословица)

Док не наиђе неко награђено дело (а *дело* је потрошена реч која се може употребити само још наопачке, па много боље дело-на-видело, или спрам дела одело, а одело, ах, одело, одело може бити и лудачка кошуља, боље и она него *мала тексас јакна која жуља око зглоба*, па сетимо се како Скерлић Кодеру пресудио казав како он *нашем језику навукао лудачку кошуљу*

док не наиђе неко награђено делце којем нећу ни покушати да сашијем овакво оделце, на које нећу имати приметби већ само примедби, којему ћу рећи – леп си, стани да се залепим, стижем, лижем

А себи, престани да пљујеш

Нечисте савести, који ово пише, пита се зашто све ово пише, зашто немо не трпи све што га речито затрпава, као толики други који уобште не пишу, или, ако већ пишу, не пишу како говоре, а често и не говоре како мисле

Та књиге су ове одличне, са све заслуженим наградама, па бити ће како који- ово-пише, тај и тај пише ово и овако зато што те награде раде свој весели посао много боље ако буду мало и облаћене, па и ова неуспела нагрда само део је успелога града и спеле награде (до малочас сам доказивао како награда ова саспела на ништа, но сада сам прогледао), те да би те награде сијале, потребан је овај мрачак, и овај критички отровчић, ово неразузмевање да би умевање писалачко синуло у свем свом свемству и свомству

*Дајте ми некога ко је написао две странице и Ја ћу га већ послати на вешала*, кажу да казао моћни кардинал Ришеље, са чим се слажем, са чим сам се сложио још у прошлом броју ове писаније о Ниновој нагрди, но када истим гресима понављају се наградјени романи, може и хулитељ

Не шаљем на вешала, истина је, нити могу нити бих слао, али шала, шала не може изостати, а скоро да исто је, шала или жала, скоро да исто је Шекспир чије презиме радо преводим, Тресикопље (*дај тузи речи*), или наш Језик који сковао пословицу – *Шали се да душа не зарђа*, пословицу вредну царева града или свих Нинових награда

Није крај причи о шали изпод вешала (заприч, заприч у запричу, опет), па чека се писалац толико сналажљив и лажљив којино, пословицом опет – *да га обесе, донио би кући вјешала*, што је јоште једна, јелте, Вукова пословица, а Вукова борами није већ је он само записао, хвала му, него не хвала му како је протолковао (и њу и много шта друго, битније), за неверицу, ето како толкује *отац српске писмености*, па уз ову своју пословицу очух писмености додаје – *кад је ко врло* велики, ето како и колико *отац српске писмености* разумевао и словице и пословице, зар је онда чудити се што – *како први, тако врви*, јер речено је – *плети котац како ти и отац*

(кад је ко врли Великић, онда за једну танку књижицу добије четири дебеле награде)

*плети котац како ти и отац*, чула то деца српске писмености, па личе и личе на оца, скоро па *пљунути отац*, писмености за коју би, можда, било најбоље да је оставе на миру, па овде мора да се јоште једнажди предложи решење, пословично, дакако (јербо, као Сервантесов Санчо, не узпевам да се изгобељам из колоплета пословица), а решење је, по образцу, овога пута страном, како Бог нам дао два ува а једна уста зато да бисмо више слушали а мање говорили

те и да бисмо више читали а мање писали

**Напомена**

Текстови о Ниновим наградама објављени у *Савременику плус* минулих година могу се наћи и на *сајту* аутора – stevankordic.rs – где ће се, ускоро, наћи и овај текст